*For artikkelen om øytypen sandøy, se sandøy (øytype)*

**Sandøy** er en tidligere kommune i Romsdal i Møre og Romsdal. Den omfattet øyer ved munningen av Romsdalsfjorden mot Norskehavet. Den grenset over vann mot kommunene Aukra i nordøst, Midsund i øst og Haram i sør. I 2019 ble byggingen av Nordøyvegen startet opp, noe som ville gi den største øya Harøy fastlandsforbindelse.

Fra 1. januar 2020 ble Sandøy kommune en del av nye Ålesund kommune, sammen med kommunene Haram, Skodje og Ørskog.. Samtidig ble øyene Orta og Lyngvær overført til Aukra kommune. Fra 1. januar 2024 blir tidligere Sandøy kommune en eksklave i Ålesund kommune, når den tidligere nabokommunen Haram gjenoppstår.

Øyene
-----

Sandøy bestod av 872 øyer, holmer og skjær, med bosetting på syv:

* Harøya, med 1 052 innbyggere.
* Finnøya, med 134 innbyggere.
* Sandøy, med 36 innbyggere.
* Ona og Husøya, med 23 innbyggere.
* Orta, med 7 innbyggere.
* Gåsøya, med én bosatt familie.

Innbyggertall er pr 1. januar 2015. Seterøya, Marøy, Uksnøy og Lyngvær er fraflyttede øyer.

Politikk
--------

#### Kommunestyrevalget 2015

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 52,1 | +22,2 | 342 |  | 10 | +4 | 3 |
| Høyre | 29,1 | –10,1 | 191 |  | 6 | –1 | 1 |
| Venstre | 15,7 | –11,2 | 103 |  | 3 | –2 | 1 |
| Fremskrittspartiet | 3,0 | –0,9 | 20 |  |  | –1 |  |
| Valgdeltakelse/Total | 67,5 % | 661 | 19 | 5 |
| **Ordfører:** Oddvar Myklebust (Ap) | **Varaordfører:** Åse Kristin Ask Bakke (Ap) |
| Merknader: Kilde: Valgresultatet 2015 Sandøy. Regjeringen.no og Sandøy kommune |

Historie
--------

Sandøy er værhardt og befølgningen har tradisjonelt bestått av såkalte fiskebønder. Det var vanlig at kona tok hånd om gårdsbruket og oppfostring av barna mens mannen var ute på havet. Preget av gründeroptimismen etter løsrivelsen i 1867, fikk Sandøy etter hvert et mer mangfoldig næringsliv.

Bysten av Paul Knudsen Gaasø**Løsrivelsen i 1867**

På 1860-tallet vokste det fram en løsrivelsesbevegelse på det lille øysamfunnet. Under ledelse av Paul Knudsen Gaasø krevde øybefolkningen løsrivelse fra Aukra. Gaasø, som hadde sitt navn fra Gåsøya, dro en sommerdag i 1866 til det kongelige hoff i Stockholm. Pauls medbrakte papirer, blant annet et fra soknepresten i Aukra, ble tatt godt imot. 1. januar 1867 ble Sandøy, med kongelig underskrift, endelig et eget herred. Paul Knudsen Gaasø ble kommunens første ordfører fra 1867 til 1872.

1.1.1965 ble Myklebustområdet av Haram kommune med 287 personer tillagt Sandøy, slik at hele Harøya med en rekke småøyer vest i havet inngikk i Sandøy kommune. Den historiske grensen som gikk tvers over Harøya mistet derved sin betydning. Det har ikke vært endringer i kommunens geografisk utstrekning siden dette. 

I forbindelse med 140-årsmarkeringen av løsrivelsen, ble det i 2007 avduket en byste av Paul Knudsen Gaasø ved kommunsenteret i Steinshamn. Bysten ble laget av billedhugger Ola Stavseng

Kjente personer fra Sandøy kommune
----------------------------------

* Rasmus Ingebrigtsson Myklebust (ca. 1595-1666), bondeopprører
* Paul Knudsen Gaasø (1820-1872), Sandøys første ordfører
* Nils Nilsen Finnøy (1865-1939), smed, båtmotorprodusent og industrigründer
* I. P. Huse (1880-1947), industrigründer og oppfinner
* Øystein Rykkja (1910-1995), norsk skolemann

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  «Forskrift om sammenslåing av Haram kommune, Sandøy kommune, Skodje kommune, Ørskog kommune og Ålesund kommune til Ålesund kommune». Lovdata. 19. desember 2017. Arkivert fra originalen 22. april 2019. Besøkt 14. november 2018.
3. ↑  «Vedtak om grensejustering mellom kommunane Sandøy og Aukra» (PDF). Regjeringen. 2. juli 2018.
4. ↑  Ulla, Siv Katrin (9. februar 2017). ««Sandøy – Sunnmøres Kaliningrad?»». *smp.no* **(norsk)**. Besøkt 26. juni 2023.
5. ↑  NRK (14. juni 2022). «Haram får bli egen kommune igjen». *NRK* **(norsk nynorsk)**. Besøkt 26. juni 2023.
6. ↑  – Under høg himmel med vid horisont
7. ↑  Næringslivet før og no
8. ↑  1867 – 2007, Sandøy kommune fyller 140 år

Eksterne lenker
---------------

* Sandøy kommune - offisiell nettside
* Sandøy - Allkunne, levande leksikon
* Sandøy kyrkje - Kulturnett.no
* Sandøy kommune - bilder

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** ISNI **·** GeoNames **·** Sentralt stedsnavnregister
 |